РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/1-15

13. јануар 2015. године

Б е о г р а д

З А П И С Н И К

19. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 12. ЈАНУАРА 2015. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Горан Ћирић, Велимир Станојевић, Душан Петровић, Арпад Фремонд и Сабина Даздаревић као и Владан Милошевић, Надица Николић Танасијевић, Јована Јовановић и Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Јован Марковић и Милан Кораћ.

Седници је присуствовао и народни посланик: Ђорђе Стојшић.

Поред чланова Одбора седници је присуствовао и народни посланик Марија Обрадовић.

Поред чланова Одбора седници су присуствовали: представници Министарства пољопривреде и заштите животне средине: проф. др Зоран Рајић, државни секретар, Дејан Бугарски, директор Управе за ветерину, Сања Челебићанин, Управа за ветерину, Радмила Шеровић, начелник Одељења за управљање отпадом, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Борислав Томић, директор, Ветеринарска установа Протеинка, Сомбор, Дамјан Срејић, начелник Шумадијског управног округа као и представници средстава јавног информисања.

Већином гласова усвојен је следећи

Д н е в н и р е д

1. Процедуре у области безбедности хране-случај торти са депоније у Крагујевцу;
2. Разно.

Прва тачка дневног реда **- Процедуре у области безбедности хране-случај торти са депоније у Крагујевцу**

У уводним напоменама, председник Одбора Маријан Ристичевић указао је на недостатак следећих докумената из области безбедности хране: плански документ; мере системске контроле микробиолошких, хемијских и биолошких контаминената у храни и храни за животиње у свим фазама производње, прераде и промета; програм мониторинга безбедности хране, односно хране за животиње за 2013, 2014, и 2015. годину (према члану 69. Закона о безбедности хране); програм системски праћења резидуа фармаколошких, хормонских и других штетних материја код животиња, производа животињског порекла, хране животињског порекла и хране за животиње; план узимања узорака (према члану 83. Закона о ветеринарству) и затражио објашњења од надлежних републичких органа.

Директор Управе за ветерину Дејан Бугарски указао је на проблеме са којима се суочавају депоније, нагласивши да у Србији не постоје фабрике за прераду органског отпада. Поводом случаја торти са депоније у Јовановцу, код Крагујевца, Дејан Бугарски рекао је да ветеринарски инспектор није направио пропусте, јер је обезбеђена следљивост производа који је упућен на нешкодљиво уклањање. Он је такође објаснио да торте нису могле бити уништене у кафилерији из више разлога, међу којима је и тај што амбалажа не може да се прерађује. По његовим речима, закопавање такве врсте производа је прихватљиво.

Начелник Одељења за управљање отпадом Радмила Шеровић објаснила је да се у овом случају ради о биоразградивом отпаду, а не о комуналном отпаду, и да се његово одлагање врши искључиво на санитарним депонијама којих у Србији тренутно има девет. Она је додала да у великим количинама овакав отпад може бити опасан по животну средину и да у будућности треба апеловати на смањење одлагања биоразградивог отпада. Радмила Шеровић је указала и на процедуре компостирања, прераде овакве врсте отпада и значају извештаја о испитивању отпада ради одлагања отпада на еколошки безбедан начин.

Државни секретар Зоран Рајић обавестио је чланове Одбора о ситуацији у кафилерији Напредак из Ћуприје и рекао да је затражен репрограм дуговања кафилерије.

Начелник Шумадијског управног округа Дамјан Срејић објаснио је ситуацију која је настала у вези са тортама са депоније у Јовановцу и истакао да постоји више проблема у овом случају. По њему отпад није квалификован на прави начин и дефинисан као индустријски, већ као комунални. Торте су одвезене на локацију која није депонија, већ сметлиште, а у ветеринарској инспекцији нису ни покушали да провере да ли торте могу бити транспортоване у кафилерију Протеинка из Сомбора, где би биле уништене на прави начин.

Председник Одбора је истакао да је амбалажа требало да буде обележена, као и да је било неопходно да ветеринарска и фитосанитарна инспекција буде присутна до самог краја процедуре, односно уништавања торти. Такође, спорно је и то што није донето решење о спровођењу процедуре, већ је ветеринарски инспектор дао налог на основу записника.

Ненад Будимовић из Привредне коморе Србије је указао на процедуре уништавања намирница животињског и другог порекла, надзору ветеринарских инспектора, о увозу сира, формирању цена млечних производа и процедурама увоза и извоза.

Одбор је поводом разматрања ове тачке усвојио следећи:

З А К Љ У Ч А К

I

1.Одбор препоручује Влади и Министарству да се под хитно оспособи кафилерија у Ћуприји, ради нешкодљивог уклањања анималног отпада и да се хитно одвоје средства за ту намену. Од Владе Одбор захтева такође да се кафилерији Протеинка исплатe дугована средства за прераду отпада која је извршена за време поплава.

II

1.Одбор препоручује Влади и Министарству пољопривреде и заштите животне средине као и Министарству трговине да што пре, а у складу са чланом 32. Споразума о стабилизацији и придруживаљу, привременим мерама (прелевманима), заштити пољопривредну производњу од дампинг увоза сира и тиме допринесе сигурности у производњи млека и сточарству.

III

1.Одбор препоручује Министарству пољопривреде и заштите животне средине и Министарству привреде да убрзају израду нацрта и предлога Закона о задругарству уз пуно укључење, у изради, задружних савеза и пољопривредника (посебно пољопривредника у јавној расправи).

IV

1.Одбор препоручује Влади, Министарству пољопривреде и другим надлежним министарствима да се старају о безбедности хране убудуће и притом поштујући одредбе Закона о безбедности хране. Одбор препоручује Влади да због недостатка планских докумената, посебно програма о мониторингу (који се некад чак врши и ретроактивно), недостатка аудита у Управи за ветерину, те пропуста везаних за безбедност хране, као поводом случаја торти у Крагујевцу, Влада размотри одговорност надлежних из Министарстава, надлежних управа, односно инспекцијских служби.

У дискусији су учествовали народни посланици: Маријан Ристичевић, Миодраг Николић, Душан Петровић, Жарко Богатиновић, Милија Милетић, Горан Ћирић, Владан Милошевић и Милан Ковачевић.

Друга тачка дневног реда –**Разно**

Под тачком разно није било пријављених за расправу.

Пошто других питања и предлога није било, седница је закључена у 13,55 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић